P. Paška, poslanec: (2005-06-29):
Preto ešte raz vás chcem všetkých, ale snáď tento apel by bol vhodnejší zajtra, keď sa bude hlasovať, požiadať, aby pri tých zákonoch, ale nielen vás, ale aj pána ministra, ktorý určite bude k tomu zaujímať stanovisko, aspoň primeraná miera racionality a reciprocity, ako sa pokúsim byť pri zákone č. 140/1998 Z. z. a nielen preto, že, samozrejme, a vy ste to, pán minister, použili v tej rozprave na odvolanie pána premiéra, že generickú substitúciu bude musieť aj Smer prijať, no isteže, veď nebránime sa, nevedieme túto „vojnu“ o tom, čo je racionálne, čo systém zefektívňuje, čo chráni peniaze poistenca a bezpochyby lieková politika je tou oblasťou, kde či bude vláda zľava doprava, bude musieť byť veľmi racionálna a bude musieť vychádzať z efektívnych riešení. Chcem tým povedať veľmi jednoducho to, a už sme vo výbore hovorili o niektorých veciach, ktoré ale majú pre nás aj z pohľadu pozmeňujúcich návrhov v tomto zákone zásadný charakter, ten jediný, ktorý poznáte, náš názor na sieťovanie lekární. Chcel by som sa pristaviť už dva alebo tri roky, samozrejme, sa práve o lekárenstve vedie veľká debata. Je to logické, tých, teraz mi pomôžte, 26 miliárd, alebo koľko tam ide teraz, 30 už skoro miliárd verejných zdrojov, 22 verejných plus doplatky je naozaj koláč, do ktorého sa oplatí zahryznúť a aj preto, samozrejme, úplne legitímne a prirodzene je aj legislatíva v tejto oblasti sprevádzaná lobingom a snahami presadiť či už skupinový, alebo niekedy individuálny charakter, patrí to jednoducho k tomu. Bez ohľadu na to sme aj v predchádzajúcom období niektoré veci v tomto zákone podporili, žiaľ, to, čo je vyňaté, pán spravodajca, bod 7 je to, avizujem, že Smer – Sociálna demokracia bude hlasovať za vypustenie, to znamená, sme presvedčení, že nedospel ešte čas na Slovensku, aby liberalizácia, ktorej trhu lekárenstva na Slovensku, mimochodom,  sme dali niektorým zelenú, aj ja osobne, napredovala takým dynamickým spôsobom. Dámy a páni, nebudem zdržiavať, hovoril som dnes dosť, tak ako som začal, dovoľte mi predsa len byť drobno ideový a obsahový. Hovorili sme to niekoľkokrát či už na základe podnetov od našich koaličných partnerov, alebo ako súčasť našich programových vyhlásení. Tak ako som na začiatku reformu pána Zajaca kritizoval, chcem dnes veľmi stručne povedať, že ak Smer – Sociálna demokracia dostane po voľbách v roku 2006 mandát, určite urobíme zásadné zmeny v systéme zdravotníctva. S charakterom týchto zmien sme sa nikdy netajili, veľmi jasne sme hovorili o tom, že si želáme naďalej verejnoprávny systém v slovenskom zdravotníctve a transparentné narábanie s verejnými zdrojmi a obmedzenie tvorby zisku na úrovni okruhu financovania prerozdeľovania a správy finančných zdrojov. Preto chcem povedať, že tým zásadným krokom bude, samozrejme, pri plnom rešpektovaný Ústavy Slovenskej republiky, pri plnom rešpektovaní súkromnovlastníckych práv ochrany majetku a pri plnom rešpektovaní legislatívnej praxe zmeniť tieto zákony, ktoré dnes novelizujeme do podoby, ktorá dá systému tvar obvyklý v Európe, ktorej sme súčasťou. Tie kroky naozaj by sa dali charakterizovať v súčte, je ich tu veľa, nebudem vás s tým teraz večer unavovať. Chcem sa vám ešte raz poďakovať za pozornosť, chcem znovu požiadať o trošku triezvosti a racionality pri posudzovaní niektorých pozmeňujúcich návrhov, ktoré som podal, a teším sa na ďalšiu novelizáciu, pán minister. Ďakujem pekne.